वैतान सूत्र का नामकरण संभवत: उसमें आए प्रथम सूत्र 'अथ वितानस्य' के आधार पर हुआ है। इसमें भागलि, युवाकौशिक और माठर प्रभृति आचार्यों के मतों का नाम्ना उल्लेख हुआ है। इसमें शौनकीय अथर्ववेद संहिता के 20वें काण्ड में उल्लिखित मन्त्रों का प्रमुख आधार लिया गया है। गार्बे के अनुसार इसमें ऋग्वेद का 16 बार, वाजसनेयियों का 34 बार तथा तैत्तिरीय शाखियों का 19 बार निर्देश है। कौशिक सूत्र के साथ इसका अनेक सन्दर्भों में सादृश्य है। उदाहरण के लिए दोनों ही पूर्ववर्णित बात को श्लोक से पुष्ट करते हैं– 'तदपि श्लोकौ वदत:' या 'अथापि श्लोकौ भवत:'। सूक्तों तथा ऋचाओं को गण के रूप में निर्दिष्ट करने की परिपाटी भी दोनों में समान रूप से मिलती है। वैतान सूत्र के भाष्यकार सोमादित्य अपने आक्षेपानुविधि संज्ञक भाष्य में दोनों को एक ही व्यक्ति की रचना मानते प्रतीत होते हैं।